טיפים לריאיון עבודה

ברוב המקרים מגיעה ההזמנה לריאיון עבודה לאחר ששלחת "קורות חיים". אבל יחד עם קורות החיים שלך הגיעו עוד רבים אחרים. לעיתים מדובר במאות קורות חיים של "מתחרים" פוטנציאליים.

כעת מגיע השלב הבא של ריאיון העבודה. אם קורות החיים שלך אכן צדו את עיני המעסיק וזומנת לריאיון, אתם כבר בחצי הדרך. לכן חשוב להתכונן היטב לריאיון שעשוי לקבוע את עתידך המקצועי.

**הכנה ורקע:** למדו היטב את מקום העבודה, את ייחודיותו ביחס למקומות אחרים, תחומי ההתמחות בו וכן את חוזקותיו וחולשותיו. נוסף לכך, חשוב ללמוד את דרישות התפקיד שאליו הגשתם מועמדות. ערכו סימולציה עם עצמכם או עם חבר/ בן משפחה. נסו להיכנס לנעליו של המראיין ולהתכונן לשאלות שעשויות להישאל בריאיון. כדאי לעשות זאת בכתב ובעל-פה. זכרו שהמראיינים הם אנשים כמוכם והמטרה היחידה היא לבדוק את מידת התאמתכם לתפקיד.

**פוקוס:** התעלמו מרעשי הרקע והשתדלו להתמקד ביתרונות שלכם ובהתאמתכם לדרישות מקום העבודה שאליו אתם מתראיינים. זכרו כי ייתכן שהמראיין מעוניין לשמוע את תגובתכם מעבר לתשובה הקונקרטית לשאלות.

**מטרה:** עליכם להיות ממוקדים אך ורק במטרת הריאיון. שימו דגש על מה שחשוב לכם לומר על עצמכם מזווית הראייה האישית שלכם.

**נראות:** שמרו על קשר עין עם המראיין ואל תתפתו לגירויים חיצוניים כגון מסך המחשב שעל השולחן או התמונה שתלויה מאחורי גבו של המראיין. שבו ישר וטבעי. אל תנדנדו רגליים בעצבנות ואל תשחקו עם חפצים על שולחנו של המראיין.

**יציבות:** היו מי שאתם! היו כנים ומחוברים לעצמכם. אל תנסו להיות מישהו אחר, אל תנסו למצוא חן ו"לשקר" לעצמכם. שמרו על טון דיבור רגוע ויציב.

**הופעה:** התלבשו בצורה מכובדת ונקייה. בדקו שהבגדים נקיים והופעתכם מכובדת בעיני עצמכם ובעיני אחרים. שימו לב: אין סתירה בין מראך החיצוני לבין אישיותך. לביגוד משקל רב בהתרשמות הראשונית.

**תשובות:** אל תמהרו לענות בשליפה על שאלותיו של המראיין, אלא אם כן מדובר בשאלות אינפורמטיביות פשוטות. אך אל תתמהמהו יותר מדי. קחו רגע למחשבה מהירה בטרם תענו. אל תחששו לענות "אני לא יודע". היו אמיתיים וענייניים והימנעו משיח רכילותי שיפגע בתדמיתכם.

**שאלות:** מותר לכם ואף רצוי שתשאלו מעט שאלות, אך זכרו שבאתם להישאל ולא לשאול ושימו לב לא להפוך למראיין. עם זאת, כדאי לשאול מספר שאלות ענייניות. יהיה זה נכון לשאול מהו השכר המוצע רק לאחר חלקו העיקרי של הריאיון. גם זאת רק אם תחושו שמקום עבודה זה יכול להתאים לכם. ברוב המקרים, על מנת להרוויח זמן, ניתן לשאול שאלות הבהרה על השאלה שנשאלתם, שיאפשרו לכם לארגן את המחשבות לפני מתן תשובה.